Tom Behnke (FP), 1998-11-26:
Jeg sad den anden dag og var ved at rydde op på mit kontor -
der kommer jo mere og mere papir ind, og så skal der også noget ud - og kom til at se, at der lå et forslag til folketingsbeslutning tilbage fra 1994, som vi i Fremskridtspartiet fremsatte om afskaffelse af ventelister på offentlige sygehuse ved inddragelse af private og udenlandske hospitaler i sygdomsbehandlingen samt ved inddragelse af ventetidsgaranti.
Det forslag er jo så blevet fremsat nogle gange siden.
Så det er jo en sag, som optager Fremskridtspartiet meget, og vi gør, hvad vi kan, for at få ventelisterne bragt ned, og vi gør, hvad vi kan, for at få så god og så hurtig en behandling af patienterne som overhovedet muligt.
Derfor er det jo så heller ikke overraskende, at vi i Fremskridtspartiet tager positivt imod ministerens forslag, som det er fremlagt her.
Det var jo fuldstændig rigtigt sagt
af Socialdemokratiets ordfører, at med forslaget her gør man endnu et tiltag for at gøre det lettere og bedre at være patient i Danmark, og vi er selvfølgelig enige i, at det skal vi tilstræbe.
Ministeren foreslår, der skal nedsættes et uafhængigt center, der kan foretage evaluering og dermed lave kvalitetsudvikling og sikre en effektiv ressourceanvendelse på de enkelte sygehuse.
Det er vi i Fremskridtspartiet helt enige i.
Det er hensigtsmæssigt, at vi prøver at koordinere det, det er hensigtsmæssigt, at vi sammen prøver at blive bedre, og at vi bliver bedre både til kvaliteten og til at udnytte de ressourcer, der nu engang er til rådighed, på en bedre måde.
Jeg kan så også forstå af forslaget, at et sådant center allerede er etableret, ved at ministeren har fået et aktstykke gennemført.
Det ser vi ingen problemer i i Fremskridtspartiet, tværtimod.
Så er der hele elementet om styrkelse af det frie sygehusvalg.
Der er vi i Fremskridtspartiet naturligvis enige.
Vi havde gerne set, at man havde udvidet det frie sygehusvalg yderligere, måske kombineret med en behandlingsgaranti, således at hvis en patient ikke kunne modtage behandling inden for en bestemt periode, det kunne være 3 måneder, så havde patienten ret til at vælge f.eks. at gå til et privat hospital og få gennemført den pågældende behandling eller tage til udlandet og få gennemført den pågældende behandling. Vi lægger mere op til, at det er patienterne, der får nogle rettigheder.
Det havde vi gerne set.
Men ministerens forslag her er klart et skridt i den rigtige retning.
Man lukker nu op for muligheden for, at amterne kan henvise patienter til behandling i udlandet.
Det har de kunnet hidtil, men som ministeren skriver, er det rart nok at have det retlige grundlag i orden.
Det vil sige, at det mere er en teknisk korrektion af paragrafferne og loven.
Vi synes, at det er godt, og vi synes, at ministeren er på vej i den rigtige retning.
Vi synes også, at det er vigtigt, at vi får styrket, at hospitalerne giver information og oplysninger om, hvor lange ventelisterne er.
Det har været sådan lidt flydende for nogle typer operationer og specielt på nogle typer hospitaler. Det er da positivt, at man nu får sat det bedre i rammer og får sat det mere i system, sådan at når patienterne vælger at søge behandling på et andet hospital, fordi ventelisterne er kortere dér, er det så også er de reelle tal, der kommer frem. Forudsætningen for, at man kan have et frit valg, er, at man ved, hvad det er, man vælger imellem, og dér har det offentlige en klar opgave.
Vi støtter på alle mulige måder ministerens forslag.